b'\n_START_ARTICLE_\nAramas-Damaskas\n_START_SECTION_\nRaida\n_START_PARAGRAPH_\nDamasko miestas, \xc4\xafsik\xc5\xabr\xc4\x99s Guto oaz\xc4\x97je, Sirijos dykumos pakra\xc5\xa1tyje, minimas nuo III t\xc5\xabkst. pr. m. e. Ilg\xc4\x85 laik\xc4\x85 jis buvo valdomas gretimai egzistavusi\xc5\xb3 valstybi\xc5\xb3. II t\xc5\xabkst. pr. m. e. pabaigoje, intensyv\xc4\x97jant dykumos prekybai, Damaskas tapo ypa\xc4\x8d svarbiu Sirijos prekybiniu miestu, kuriame prasid\xc4\x97jo prekybiniai keliai su Mesopotamija, einantys \xc4\xaf Palmyr\xc4\x85. Tuo metu miest\xc4\x85 apgyvendino dykumos klajokliai aram\xc4\x97jai, kurie \xc4\x8dia \xc4\xafk\xc5\xabr\xc4\x97 galing\xc4\x85 prekybin\xc4\x99 valstyb\xc4\x99. \xc5\xa0i aram\xc4\x97j\xc5\xb3 migracija yra u\xc5\xbefiksuota to meto Asirijos dokumentuose ir Biblijoje, kur minimos Dovydo kovos su aram\xc4\x97jais._NEWLINE_Savo galios vir\xc5\xa1\xc5\xabn\xc4\x99 Damasko karalyst\xc4\x97 pasiek\xc4\x97 IX a. pr. m. e., kuomet vadovaujama Ben-Hadado I, Ben-Hadado II ir Hazaelio ji s\xc4\x97kmingai kovojo su Asirija (vadovavo Sirijos miest\xc5\xb3 lygai Karkaro m\xc5\xab\xc5\xa1yje), i\xc5\xa1pl\xc4\x97t\xc4\x97 hegemonij\xc4\x85 \xc4\xaf \xc5\xa1iaur\xc4\x99, iki Pattinos, netgi trumpam nukariavo Izrael\xc4\xaf pietuose. Tik 802 m. pr. m. e. asirams pavyko paversti Damask\xc4\x85 savo vasalu. Nepaisant to, Damaskas kovojo su Izraeliu d\xc4\x97l vald\xc5\xbeios regione._NEWLINE_Asirij\xc4\x85 valdant Tiglat-Palasarui III, Asirija prad\xc4\x97jo karines ekspedicijas Sirijoje. Po to, kai buvo nukariauta did\xc5\xbeioji dalis Sirijos miest\xc5\xb3-valstybi\xc5\xb3 ir Izraelio karalyst\xc4\x97, 733 m. pr. m. e. paimtas Damaskas. Tuo metu karalyst\xc4\x99 vald\xc4\x97 Rizonas II. Damaskas buvo stipriai nusiaubtas ir galutinai neteko nepriklausomyb\xc4\x97s.'